10. ΒΑΣΙΛΙΚΟΝ ΔΙΑΤΑΓΜΑ της 26 Μαρτ./27 Απρ. 1955 Περί λειτουργίας κλπ. της Επιτροπής του άρθρ. 19 του Ν.Δ. υπ’ αριθ. 3077/1954 «περί Γενικών Αποθηκών». Έχοντες υπ’ όψει τας διατάξεις του άρθρ. 74 εδάφ. δ΄ του Ν.Δ. υπ’ αριθ. 3077/54 «περί Γενικών Αποθηκών» την υπ’ αριθ. 666/54 γνώμην του Συμβουλίου Επικρατείας, προτάσει του Ημετέρου επί του Εμπορίου Υπουργού, αποφασίζομεν και διατάσσομεν: Άρθρον μόνον.-1.Η υπό του άρθρ. 19 του ως άνω υπ’ αριθ. 3077/54 Ν.Δ/τος προβλεπομένη Επιτροπή συνεδριάζει εν τω Υπουργείω Εμπορίου, ευρίσκεται εν απαρτία παρόντων 5 τουλάχιστον μελών και αποφασίζει κατά πλειοψηφίαν κρατούσης εν ισοψηφία της μεθ’ ης συντάσσεται ο Πρόεδρος γνώμης. Ο Πρόεδρος της Επιτροπής συγκαλεί τα μέλη αυτής τουλάχιστον προ 2 ημερών. Εις περίπτωσιν καθ’ ην η επομένη συνεδρίασις ήθελεν ορισθή εν συνεδριάσει αι προσκλήσεις στέλλονται μόνον εις τα απουσιάζοντα μέλη. Χρέη Γραμματέως παρά τη Επιτροπή ταύτη εκτελεί υπάλληλος του Υπουργείου Εμπορίου οριζόμενος υπό του Υπουργού Εμπορίου. 2.Των συνεδριάσεων της Επιτροπής τηρούνται μερίμνη του Γραμματέως της Επιτροπής πρακτικά καταχωρούμενα εις ειδικόν βιβλίον και υπογραφόμενα παρ’ απάντων των μελών και του Γραμματέως. Η Επιτροπή μη έχουσα ιδίαν σφραγίδα χρησιμοποιεί την σφραγίδα του Υπουργείου Εμπορίου. Η εν γένει διεξαγωγή της αλληλογραφίας της Επιτροπής ενεργείται δια της Υπηρεσίας Διεκπεραιώσεως του Υπουργείου Εμπορίου. 3.Έργον της Επιτροπής είναι: α)Όπως γνωματεύη ητιολογημένως 1)επί της αποδοχής ή απορρίψεως υποβληθείσης αιτήσεως προς χορήγησιν αδείας ιδρύσεως και θέσεως εν λειτουργία Γενικής Αποθήκης ως και επί της εκχωρήσεως χορηγηθείσης ήδη αδείας, 2)επί απαλλαγής αναδόχου διατηρούντος πλείονα ιδιόκτητα αποθηκευτικά συγκροτήματα εν τη αυτή ή εις πλείονας περιφερείας της υποχρεωτικής ασφαλίσεως δι’ ωρισμένα συγκροτήματα, 3)επί παροχής εις τον εκμεταλλευόμενον Γενικήν Αποθήκην του δικαιώματος όπως εκποιήση ή παράσχη υποθήκην επί των αποθηκευτικών εγκαταστάσεων αυτού, 4)επί παροχής εις τον διαχειριζόμενον   Γενικήν Αποθήκην του δικαιώματος ν’ αναγνωρίζη ως παράρτημα αυτής και ιδιωτικάς αποθήκας βιομηχάνων ή εμπόρων ως και επί του καθορισμού των όρων υπό τους οποίους θα παρέχηται το δικαίωμα του τρόπου του καθορισμού των εις την Γενικήν Αποθήκην καταβλητέων δικαιωμάτων αποθηκεύσεως εις την περίπτωσιν ταύτην, ως και επί πάσης άλλης λεπτομερείας περί της λειτουργίας αυτών, 5)επί του καθορισμού διαφόρου ποσού της αρχικώς ορισθείσης εγγυήσεως και επιβολής προσθέτων όρων δια την περίπτωσιν χορηγήσεως χρονικής παρατάσεως λειτουργίας Γενικής Αποθήκης, 6)επί της εγκρίσεως του υπό του εκμεταλλευομένου Γενικήν Αποθήκην συνταχθέντος τιμολογίου, των καταβλητέων αυτώ δικαιωμάτων αποταμιεύσεως ως και επί του καθορισμού των στοιχείων άτινα θα λαμβάνωνται υπ’ όψει δια τον υπολογισμόν των δικαιωμάτων του αναδόχου ως και πάσης σχετικής λεπτομερείας. β)Αφ’ ετέρου σύμφωνος γνώμη της υπό του παρόντος προβλεπομένης Επιτροπής απαιτείται 1)δια την απαλλαγήν ή περιορισμόν της κατά το άρθρ. 10 του Ν.Δ. 3077/1954 εγγυήσεως προκειμένου περί αναδόχου εμφανίζοντος μεγάλην οικονομικήν επιφάνειαν, 2)δια την χορήγησιν αδείας ιδρύσεως Γενικής Αποθήκης εν τη αυτή περιφερεία εν η λειτουργεί ήδη μία ή πλειότεραι τοιαύται, 3)δια την προσωρινήν ή οριστικήν ανάκλησιν χορηγηθείσης αδείας ιδρύσεως και λειτουργίας Γενικής Αποθήκης. γ)Εις την αυτήν Επιτροπήν ανατίθεται ωσαύτως η εντός 6 μηνών από της ισχύος του Ν.Δ. 3077/54 διαπίστωσις ότι αι κατά την δημοσίευσιν αυτού λειτουργούσαι Γενικαί Αποθήκαι πληρούσι τους όρους της καταλληλότητος και λοιπάς προϋποθέσεις του αυτού Ν.Δ/τος. δ)Τέλος η αυτή Επιτροπή προκαλουμένη υπό του επί του Εμπορίου Υπουργού γνωμοδοτεί και περί παντός άλλου ζητήματος σχετικού με τας Γενικάς Αποθήκας. Εις τον αυτόν επί του Εμπορίου Υπουργόν ανατίθεμεν την δημοσίευσιν και εκτέλεσιν του παρόντος. 